ປາກີສຖານຍັງຊອກຫາ 135 ຄົນ ທີ່ຖືກຫິມະຖະຫລົ່ມ
ທະຫານ​ກ່າວ​ວ່າ ​ປັດຈຸບັນ​ນີ້​ ແມ່ນ​ຍັງ​ບໍ່​ສາມາດ​ຄົ້ນ​ພົບ​ຊາກ​ສົບໄດ້​ຈັກ​ສົບ​ເທື່ອ ​ເຖິງ​ແມ່ນ​ເວລາ​ໄດ້​ຜ່ານ​ມາ​ 24 ຊົ່ວໂມງແລ້ວກໍຕາມ.
ໃນວັນອາທິດມື້ນີ້ ປາກີສຖານຍັງສືບຕໍ່ຊອກຄົ້ນຫາພວກທະຫານແລະພົນລະເຮືອນ 135 ຄົນ ທີ່ຖືກທັບຖົມຢູ່ໃຕ້ກອງຫິມະທີ່ສູງ 20 ແມດ ຫລັງຈາກເກີດເຫດຫິມະຖະຫລົ່ມລົງມາ ປະທະຄ້າຍທະຫານແຫ່ງນຶ່ງໃນເຂດພູເຂົາແຄສເມຍ ໃກ້ຊາຍແດນຕິດກັບອິນເດຍ ບັນດາເຈົ້າໜ້າທີ່ທະຫານກ່າວວ່າ ມາຮອດປັດຈຸບັນນີ້ແມ່ນຍັງບໍ່ສາມາດຄົ້ນພົບຊາກສົບຜູ້ ເສຍຊີວິດມາໄດ້ຈັກຄົນເທື່ອ ເຖິງແມ່ນເວລາໄດ້ຜ່ານມາດົນ ກວ່າ 24 ຊົ່ວໂມງແລ້ວ ຫລັງ ຈາກເກີດໄພພິບັດດັ່ງກ່າວ ຢູ່ໃນເຂດແຜ່ນນໍ້າກ້ອນ Siachen Glacier ນັ້ນ ກອງທັບປາກີສຖານໄດ້ທໍາການຊອກຄົ້ນຫາຢ່າງໃຫຍ່ ຢູ່ເຂດພູສອກຫລີກທີ່ສູງ 6000 ແມດ ໂດຍນໍາໃຊ້ຍົນເຮລິຄອບເຕີ ໝາສືບກິ່ນ ທະຫານ ໝໍ ແລະພົນພະຍາບານ ກອງທັບປາກີສຖານກ່າວເມື່ອວັນເສົາວານນີ້ວ່າມີທະຫານ 124 ຄົນຈາກກອງພັນທະຫານ ລາບເບົາພາກເໜືອ ທີ 6 ທີ່ຖືກທັບຖົມຢູ່ໃຕ້ຫິມະ ພ້ອມກັບພົນລະເຮືອນ 11 ຄົນ